**Noroc în albastru**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primăvara stă-n copac

parcă-i Doamne cocostârc

și-am atâta verde-n cap

pielea toamnei la oblânc

Parcă-i Doamne cocostârc

cerul atârnând deasupra

e un nor și mai adânc

steaua-și saltă-n aer umbra

Cerul atârnând deasupra

am atâta verde-n cap

din cerneală-mi ridic cupa

primăvara stă-n copac

Parcă-i Doamne cocostârc

ce-a rămas cu steaua-n pârg

Costel Zăgan, CEZEISME II